Title: ประกาศคณะกรรมการบริหารศาลยุติธรรม เรื่อง การจัดตั้งแผนกคดีทุจริตและประพฤติมิชอบของเจ้าหน้าที่รัฐในศาลอาญา (ฉบับ Update ล่าสุด)

ประกาศคณะกรรมการบริหารศาลยุติธรรม

ประกาศคณะกรรมการบริหารศาลยุติธรรม
เรื่อง
การจัดตั้งแผนกคดีทุจริตและประพฤติมิชอบของเจ้าหน้าที่รัฐในศาลอาญา

อาศัยอำนาจตามความในมาตรา ๔ มาตรา ๗ และมาตรา ๑๐
แห่งพระธรรมนูญศาลยุติธรรม คณะกรรมการบริหารศาลยุติธรรมออกประกาศให้จัดตั้งแผนกในศาลอาญา
ดังต่อไปนี้

ข้อ ๑  ประกาศนี้เรียกว่า ประกาศคณะกรรมการบริหารศาลยุติธรรม เรื่อง การจัดตั้งแผนกคดีทุจริตและประพฤติมิชอบของเจ้าหน้าที่รัฐในศาลอาญา

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
คดีทุจริตและประพฤติมิชอบของเจ้าหน้าที่รัฐ[๒] หมายความว่าคดีดังต่อไปนี้
(๑)
คดีอาญาที่ฟ้องให้ลงโทษเจ้าหน้าที่ของรัฐในความผิดฐานทุจริตต่อหน้าที่
ความผิดต่อตำแหน่งหน้าที่ราชการ ความผิดต่อตำแหน่งหน้าที่ในการยุติธรรม
ตามประมวลกฎหมายอาญาหรือกฎหมายอื่น
(๒) คดีอาญาที่ฟ้องให้ลงโทษบุคคลที่ร่วมกระทำความผิดกับเจ้าหน้าที่ของรัฐตาม
(๑) ไม่ว่าในฐานะตัวการ ผู้ใช้ หรือผู้สนับสนุน
(๓) คดีอาญาที่ฟ้องให้ลงโทษบุคคลในความผิดเกี่ยวกับการเรียก รับ
หรือให้ทรัพย์สินหรือประโยชน์
หรือการใช้อิทธิพล เพื่อจูงใจหรือข่มขืนใจให้เจ้าหน้าที่ของรัฐกระทำ ไม่กระทำหรือประวิงการกระทำใด
(๔)
คดีอาญาที่เป็นความผิดตามบทบัญญัติในกฎหมายเกี่ยวกับการป้องกันและปราบปรามการทุจริตหรือความผิดต่อกฎหมายว่าด้วยความผิดเกี่ยวกับการเสนอราคาต่อหน่วยงานของรัฐ

ข้อ ๔  ให้จัดตั้งแผนกคดีทุจริตและประพฤติมิชอบของเจ้าหน้าที่รัฐในศาลอาญาโดยให้มีอำนาจหน้าที่
ดังต่อไปนี้
(๑)
พิจารณาพิพากษาคดีทุจริตและประพฤติมิชอบของเจ้าหน้าที่รัฐที่อยู่ในเขตอำนาจและที่โอนมาตามกฎหมาย
(๒) ดำเนินกระบวนพิจารณาใด ๆ
เกี่ยวกับคดีทุจริตและประพฤติมิชอบของเจ้าหน้าที่รัฐที่อยู่ในอำนาจหน้าที่ของศาลอาญา

ข้อ ๕  ให้มีผู้พิพากษาหัวหน้าแผนกคดีทุจริตและประพฤติมิชอบของเจ้าหน้าที่รัฐในศาลอาญาเป็นผู้รับผิดชอบงานในแผนกหนึ่งคน
และให้อธิบดีผู้พิพากษาศาลอาญาจัดให้ผู้พิพากษาที่มีความรู้เชี่ยวชาญด้านคดีทุจริตและประพฤติมิชอบของเจ้าหน้าที่รัฐจำนวนตามที่เห็นสมควรเป็นผู้พิพากษาประจำแผนกคดีทุจริตและประพฤติมิชอบของเจ้าหน้าที่รัฐ
ในกรณีที่มีความจำเป็นเพื่อประโยชน์แก่ราชการ
อธิบดีผู้พิพากษาศาลอาญาอาจมอบหมายให้ผู้พิพากษาในแผนกคดีทุจริตและประพฤติมิชอบของเจ้าหน้าที่รัฐพิจารณาพิพากษาคดีอื่นใดตามที่เห็นสมควรด้วยก็ได้

ข้อ ๖  แผนกคดีทุจริตและประพฤติมิชอบของเจ้าหน้าที่รัฐในศาลอาญาจะเริ่มทำการเมื่อใด
ให้เป็นไปตามประกาศของอธิบดีผู้พิพากษาศาลอาญา
แต่ทั้งนี้ต้องไม่เกินหกสิบวันนับแต่วันที่ประกาศนี้มีผลใช้บังคับ

ข้อ ๗  ให้อธิบดีผู้พิพากษาศาลอาญารักษาการตามประกาศนี้

ประกาศ
ณ วันที่ ๘ มิถุนายน พ.ศ. ๒๕๕๘
ดิเรก  อิงคนินันท์
ประธานศาลฎีกา
ประธานกรรมการบริหารศาลยุติธรรม

ประกาศคณะกรรมการบริหารศาลยุติธรรม เรื่อง
การจัดตั้งแผนกคดีทุจริตและประพฤติมิชอบของเจ้าหน้าที่รัฐในศาลอาญา (ฉบับที่
๒)[๓]

ข้อ ๒  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ปริยานุช/ผู้จัดทำ
๑๕ มิถุนายน
๒๕๕๘

ปุณิกา/ผู้ตรวจ
๑ กรกฎาคม ๒๕๕๘

วิศนี/เพิ่มเติม
๑๓ กรกฎาคม
๒๕๕๘

นุสรา/ผู้ตรวจ
๒๗ กรกฎาคม
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๕๑ ก/หน้า ๒๕/๑๒ มิถุนายน ๒๕๕๘

[๒] ข้อ ๓ บทนิยามคำว่า
คดีทุจริตและประพฤติมิชอบของเจ้าหน้าที่รัฐ แก้ไขเพิ่มเติมโดยประกาศคณะกรรมการบริหารศาลยุติธรรม เรื่อง
การจัดตั้งแผนกคดีทุจริตและประพฤติมิชอบของเจ้าหน้าที่รัฐในศาลอาญา(ฉบับที่
๒)

[๓] ราชกิจจานุเบกษา
เล่ม ๑๓๒/ตอนที่ ๕๖ ก/หน้า ๑๖/๓ กรกฎาคม ๒๕๕๘